**Hortobágy Község Önkormányzatának 6. sz. napirend**

**Polgármesterétől**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**E L Ő T E R J E S Z T É S**

(a képviselő-testület 2023. július 6-ai rendkívüli, nyilvános ülésére**)**

**Tárgy:** Döntés a védőnői feladatellátás átszervezése miatt kötendő haszonkölcsön szerződésről

*Tisztelt Képviselő-testület!*

Az egészségügyi alapellátásról szóló 2015. évi CXXIII. törvény (a továbbiakban: Eatv.) 2023. július 1. napjával hatályba lépett módosulására tekintettel, annak a 2022. évi LXXIII. törvénnyel beiktatott 6/B. § (2) bekezdése alapján a védőnői ellátás biztosításáért a fenti határidőtől kezdődően a Kormány által rendeletben kijelölt állami intézményfenntartó szerv – az irányító vármegyei intézmény útján – felelős.

Az Eatv. 2023. július 1 napjától hatályos 6/B. § (1) bekezdése szerint az állam az egészségügyi alapellátás körében – a települési önkormányzattal együttműködésben – gondoskodik s védőnői ellátásról.

A védőnői ellátás biztosításáért 2023. július 1. napjától a Kormány által rendeletben kijelölt állami intézményfenntartó szerv felelős, az irányító vármegyei intézmény útján. A nemzeti felsőoktatásról szóló 2011. évi CCIV törvény 99. § (1a) bekezdése értelmében a Hajdú-Bihar vármegyében működő klinikai központ az az egészségügyről szóló CLIV. törvény szerinti vármegyei intézményi feladatokat ellátó klinikai központnak minősül. Ha törvény eltérően nem rendelkezik, úgy ezen klinikai központokat irányító vármegyei intézménynek kell tekinteni.

A fenti jogszabályhely alapján a Debreceni Egyetem Klinikai Központ lett a vármegyei irányító intézmény és a védőnői ellátást biztosító intézmény fenntartó szerv.

Az egyeztetési eljárás során több haszonkölcsön szerződés tervezett is készült. Az első – 2023. június 8-i kiadású – tervezet kapcsán több ön kormányzat is nemtetszésének adott hangot, ugyanis – ahogy a tervet szövegéből kitűnik – minden, az átadandó ingatlannal vagy ingatlanrésszel és ingóságokkal kapcsolatos költség a haszonkölcsönbe adó önkormányzatokat terhelte volna az átadást követően is.

A Települési Önkormányzatok Országos Szövetségének (továbbiakban: TÖSZ) kibővített Elnöksége 2023. június 13-án fogadta el az 5/2023. (VI.13.) elnökségi határozatával azon állásfoglalását, miszerint – mivel az önkormányzatok részére országosan megküldött megállapodás-tervezetek több olyan feltételt illetve kötelezettséget tartalmaznak a települési önkormányzatok részére, amely túlterjeszkedik az Eatv. 213. §-ában meghatározott kötelezettségeken –

1. a védőnői ellátással érintett ingó és ingatlanvagyon az Eatv. 23. § (5) bekezdése szerint ingyenes használata során az állam (kijelölt vármegyei intézmény) részére feladatellátáshoz adott ingó és ingatlanvagyon után a települési önkormányzat bérleti vagy használati díjat nem kérhet, a használat díjmentes, de a használat során az ezen túl felmerülő üzemeltetési (rezsi) és karbantartási költségek a használó kijelölt vármegyei intézményt terhelik;
2. a fentiekből következően az ingóvagyonból s fogyóeszközök visszapótlása és az amortizáció miatti használhatatlanná vált eszköz pótlása, új eszközbeszerzések kapcsán felmerülő pótlási költségeik is a használó kijelölt vármegyei intézményt terhelik.

A TÖSZ állásfoglalásában felhívta a tagönkormányzatait, hogy a fentiektől eltérő megállapodás-tervezeteket, ingyenes ingatlanhasználati szerződés-tervezeteket ne írják alá, hanem kezdeményezzék az Eatv. 23. §-ában foglaltaknak megfelelően azok módosítását.

A TÖSZ állásfoglalása eljutott az irányító vármegyei intézményekhez is, melynek hatására a Debreceni Egyetem Klinikai Központja is módosította a korábban kiküldött haszonkölcsön megállapodás tervezetét.

2023. június 23-án érkezett az előterjesztés mellékletét képező szerződés tervezet, amely minden költségviseléssel kapcsolatos kérdésben úgy rendelkezik, hogy külön szerződésben kell rendelkezni a költségekről.

A szerződés IV. pontja arról rendelkezik, hogy a szerződés aláírásának dátumától függetlenül az ingatlan használatából redő jogok és kötelezettségek 2023. július 1. napjától illetik meg, illetve terhelik a szerződő feleket.

A haszonkölcsön szerződés tervezete a határozat mellékletét képezi.

Kérem a Tisztelt Képviselő-testületet, hogy az előterjesztésben foglaltakat megtárgyalni a határozattervezetről döntést hozni szíveskedjen!

**HATÁROZATI JAVASLAT**

Hortobágy Község Önkormányzata Képviselő-testülete a - 2011. évi CLXXXIX. törvény 107. §-a, a 2011. évi CXCVI. törvény 11. § (10)-(13) bekezdése, 2011. évi CCIV törvény 99. § (1a) bekezdése, a 2015. évi CXXIII. törvény 6/B. §-a, 23. § (1), (5) és (6) bekezdése alapján –

1. Tudomásul veszi, hogy az önkormányzat és Hüse Mariann Viktória közötti feladatátadási megállapodás a törvény erejénél fogva 2023. június 30. napjával megszűnt.
2. 2023. július 1. napjától kezdődően –határozatlan időtartamra- ingyenesen használatba adja a védőnői ellátásra szolgáló, az önkormányzat tulajdonát képező ingatlanrészt a határozat mellékletében szereplő haszonkölcsön szerződés 1. melléklete, valamint a közfeladat ellátását szolgáló ingó vagyontárgyakat a határozat mellékletében szereplő haszonkölcsön szerződés 2. melléklete szerint a Debreceni Egyetem Klinikai Központ (székhely: 4032 Debrecen, Nagyerdei krt. 98., képviseli: Prof. Dr. Szabó Zoltán elnök) részére közfeladat (védőnői ellátás, mint egészségügyi alapellátás) ellátása és az ehhez szükséges infrastruktúra biztosítása céljából azzal, hogy a használót terhelik a haszonkölcsön-szerződés II. 2. pontjában felsorolt költségek.
3. A határozat mellékletét képező haszonkölcsön szerződést jóváhagyja.
4. Felkéri a polgármestert, hogy a Képviselő-testület döntéséről a Debreceni Egyetem Klinikai Központ elnökét értesítse, és felhatalmazza, hogy a határozat végrehajtása érdekében a szükséges intézkedéseket tegye meg, a haszonkölcsön szerződést írja alá.

**Határidő:** azonnal

**Felelős:** Jakab Ádám András polgármester

Hortobágy, 2023. július 4.

**Jakab Ádám András**

polgármester

Az előterjesztést törvényességi szempontból ellenőrizte:

**dr. Koroknai-Bokor Erzsébet**

kirendeltség-vezető